Јордан је независност стекао 1946. године, а Аман је проглашен за главни град државе. Аман је примио многе избеглице током ратних дешавања у оближњим земљама, почев од Арапско-израелског рата 1948. године. Други талас избеглица стигао је након Шестодневног рата. Године 1970. Аман је био бојно поље током сукоба Палестинске ослободилачке организације и јорданске војске, која је 1970. године поразила Палестинце и протерала их у Либан. Први талас насељавања Амана од стране ирачких и кувајтских избеглица био је 1991. године после Заливског рата, а други се догодио 2003. године након инвазије на Ирак.